Premier pleit vir veiligheid van honde, mense(Foto: Cape of Good Hope SPCA) Sefora Ntombela, premier van die Vrystaat, het ŉ pleidooi gerig aan honde-eienaars in die provinsie om die veiligheid van hul diere en inwoners waar hulle woon. Twee noodlottige honde-aanvalle is kort ná mekaar in die Vrystaat aangemeld. Olebogeng Mosime, ŉ agtjarige graad 3-leerder aan die Roseview Primary School, is op 12 November in Bloemfontein deur die bure se hond aangeval en doodgebyt. Hy is 18 November ter ruste gelê. Keketso Saule, ŉ driejarige, ŉ Sondag in Hennenman deur twee pitbulls verskeur. Die voorval het omstreeks 09:30 in Sekoti-Mpate plaasgevind. Tydens Mosime se begrafnisdiens het die adjunk-burgemeester van Bloemfontein, Mapaseka Mothibi-Nkoane, gewaarsku dat munisipale wetgewing versterk sal word om soortgelyke voorvalle te voorkom. Ná dié aanvalle is 49 pitbull-terriërs in die Vrystaat reeds by die Dierebeskermingsvereniging (DBV) afgegee, sê Ntombela. Hy versoek alle honde-eienaars om seker te maak dat hul diere nie enige gevaar inhou vir die samelewing nie. “Ek is ontsteld oor die berigte van die honde-aanvalle wat tot dusver reeds twee kinders se lewens geëis het in die provinsie. As groter sorg aan die dag gelê is, sou dié kinders se lewens gespaar kon word.” Sy sê dit is ook kommerwekkend om te sien hoe eienaars met die honde in die strate loop sonder ŉ leiband. “Ek doen ŉ beroep op alle honde-eienaars, veral met die pitbull-ras, om baie meer versigtig te wees. Mense is absoluut vreesbevange vir hierdie honde.” Sy word bemoedig deur die woorde van Mothibi-Nkoane dat honde-eienaars van volgende jaar af ŉ lisensie moet hê. “Hopelik sal diegene wat nie aan dié wette voldoen nie, swaar gestraf word.” Intussen het die vakbondfederasie Cosatu versoek dat ŉ verbod op alle pitbulls geplaas word. “Cosatu is besorg oor die getal kinders, werkers en individue wat deur pitbulle aangeval en in sommige gevalle doodgemaak word,” sê woordvoerder Sizwe Pamla. “Dit is ŉ probleem en verg die aandag van regeringsowerhede.” Pamla sê die vakbondfederasie ondersteun die Sizwe Kupelo-stigting se petisie wat vra dat eienaarskap van pitbullterriërs in Suid-Afrika verbied word. “Pitbulls word oor talle generasies geneties geteel vir hul geneigdheid tot geweld. Dit het gelei tot ŉ bedryf van onwettige telers en hondegevegte-sindikate wat in sommige gebiede deur bendes bestuur word. Talle lande het reeds ŉ verbod geplaas op die ras. Nou moet Suid-Afrika ook volg. Dit is nodig om kinders, werkers en die groter samelewing te beskerm.” Aktiviste vir pitbull-terriërs sê egter ŉ verbod op pitbulls is nié die antwoord nie en dat agterplaastelers en onverantwoordelike, onkundige eienaars eerder gekeer moet word.